# EMNEPLAN – E 2 Barn, unge og familier i risiko

# del 1

## Inngår i studieprogram Bachelor barnevern.

## Emnenavn (bokmål)Barn, unge og familier i risiko.

## Emnenavn (nynorsk) Barn, unge og familiar i risiko.

## Emnenavn (engelsk)

## Children, youth and families at risk.

## Emnekode (FS) 070-E2Emnenivå Bachelorgrad, 1. syklus

## \* Emnets omfang og organisering

* Antall studiepoeng: 30
* Antall semester: 1
* Undervisningsspråk: Norsk
* Organisering av emnet: Campusbasert

EMNEPLAN – E 2 Barn, unge og familier i risiko

del 2

Faglig innhold i emnet

I emne 2 utvikler studentene innsikt i beskyttelses- og risikofaktorer hos individet, i oppvekstmiljøer og på samfunnsnivå. Studentene tilegner seg kunnskap om hvordan de kan identifisere og arbeide for å fremme beskyttende faktorer på ulike nivåer. De tilegner seg også kunnskap om barn, unge og familier som lever i ulike former for risiko og hvilke konsekvenser det har for for livskvalitet og utviklingsmuligheter. Dette inkluderer kunnskap om skadelige omsorgspraksiser, slik som omsorgssvikt, mishandling, familievold og seksuelle overgrep. Emnet fokuserer også på kunnskap om rusmisbruk og andre former for avhengighet, antisosial atferd samt psykisk helse og uhelse. Studentene utvikler ferdigheter i å avdekke skadelige omsorgspraksiser og lærer hvordan barn og unge kan beskyttes mot nevnte krenkelser/overgrep via ulike hjelpetiltak. Emnet legger videre vekt på kunnskap om psykisk helse hos barn, unge og voksne, og hovedårsaker til utvikling av psykisk uhelse. Samlet sett ruster emnet studentene til det forebyggende og helsefremmende arbeid samt tidlig innsats og metodisk arbeid som de skal fordype seg i i påfølgende emner. Gjennom emnet får studentene også kjennskap til det vitenskapsteoretiske grunnlaget for ulike tilnærminger i barnevernfaglig arbeid.

Emnet består av tre hovedtemaer.

**Tema 1: Beskyttelses- og risikofaktorer**I dette temaet utvikler studentene innsikt i ulike former for beskyttelses- og risikofaktorer. Dette innebærer å forstå hvordan faktorer på ulike nivåer henger sammen og hvordan dynamiken mellom disse faktorene preger barn og unges oppvekstmiljøer positivt og negativt. Studentene tilegner seg kunnskap om betydningen av beskyttelsefaktorer som positive relasjoner, trygg tilknytning, god skolefungering, positive sosiale nettverk og lokalsamfunn med lite vold, krimnalitet og rus. Sentralt er også kunnskap om hvordan risikofaktorer kan fjernes eller reduseres i alvorlighetsgrad og omfang samt hvordan beskyttelsesfaktorer kan styrkes eller etableres. Studentene skal kunne identifisere og kartlegge slike faktorer. De utvikler i temaet også forståelse for resiliens, mestring, recovery (bedringsprosesser), frigjøring og myndiggjøring som sentrale perspektiver i arbeidet med barn, unge og familier i risiko, enslige mindreårige asylsøkere inkludert. Temaet vektlegger kunnskap om komplekse og sammensatte problemer.

**Tema 2: Omsorgssvikt, mishandling, familievold og seksuelle overgrep**I dette temaet utvikler studentene kunnskap om skadelige omsorgssituasjoner, hvordan disse kan avdekkes og hvilke konsekvenser de har for barn og unges livskvalitet og utvikling. Sentralt er også hvordan slike omsorgsformer kan endres eller hvordan barn og unge kan beskyttes mot krenkelser/overgrep som ikke opphører eller reduseres i betydelig grad. Temaet inkluderer kunnskap om kriser og traumer og ferdigheter i kommunikasjon med mennesker i vanskelige livssituasjoner.

**Tema 3: Psykisk helse/uhelse og rusmisbruk**I dette temaet utvikler studentene kunnskap om fremming av god psykisk helse, og hva som påvirker utvikling av psykiske vansker/lidelser. Dette innebærer kunnskap om hensiktsmessige versus skadelige mestringsstrategier og ulike diagnoser knyttet til psykiske lidelser. Studentene tilegner seg også kunnskap om antisosial atferd og hvordan rusmisbruk påvirker barn, unge og familiers fungering og helse. Studentene får kjennskap til hvem som kan gi bistand til barn, unge og familier der det er psykisk uhelse og rusmisbruk, og hva som er barnevernspedagogers avdekkings- og tiltaksansvar.

Forkunnskapskrav
Emnekarakter er en forutsetning for å kunne følge studieprogresjonen. Hovedregelen er at studenter som ikke har bestått foregående emne etter andre forsøk i gjeldende studieår ikke kan fortsette i planlagt studieprogresjon. Studenten må vente til neste ordinære gjennomføring av det emnet som ikke er bestått. I praksis innebærer det at studenten går ut av studieprogrammet og fortsetter i neste årskull.

Læringsutbytte

Etter fullført emne er det forventet at studentene:

**Kunnskap**

* Har bred kunnskap om risiko- og beskyttelsesfaktorer hos individet, i oppvekstmiljøer og på samfunnsnivå
* Har bred kunnskap om forhold som fremmer og hemmer psykisk helse og uhelse
* Har bred kunnskap om omsorgssvikt, seksuelle krenkelser og overgrep, familievold, fysisk og psykisk mishandling, kriser og traumer
* Har kunnskap om psykiske helseutfordringer hos barn, unge og foresatte
* Har kunnskap om konsekvenser av antisosiale atferd, rusmisbruk og avhengighet
* Har kunnskap om kommunikasjon, relasjon og ulike typer samtaler med barn, unge og familier
* Har kunnskap om enslige mindreårige flyktninger og asylsøkeres situasjon
* Har kjennskap til sentrale diagnoser knyttet til psykisk helse og hvordan disse kan forstås i lys av kontekst
* Har kjennskap til det vitenskapelige grunnlaget for ulike perspektiver innenfor barnevernfaglig arbeid

**Ferdigheter**

* Kan anvende kunnskap om kommunikasjon, relasjon og reflekterende prosesser i dialog med barn, unge og familier
* Kan gjøre rede for og drøfte begrepene risiko, beskyttelse, resiliens, myndiggjøring, mestring, psykisk helse, recovery, ekskludering, integrering, inkludering, marginalisering, stigmatisering, samspill og tilknytning
* Kan kommunisere med barn og unge om temaer som omsorgssvikt, vold og seksuelle overgrep
* Kan avdekke og iverksette tiltak ved vold og seksuelle overgrep
* Kan samle inn data på en systematisk og etterrettelig måte

**Generell kompetanse**

* Har innsikt i hvordan samfunnsmessige og sosioøkomiske forhold påvirker barn, unge og familiers livssituasjon
* Kan anvende kunnskap til å kartlegge og identifisere ressurser og risikofaktorer i arbeid med barn, unge og familier
* Kan reflektere over og utvikle egne samarbeids- og kommunikasjonsferdigheter
* Kan utvikle egen kompetanse under faglig veiledning

Læringsaktiviteter

Det er varierte undervisnings- og læringsformer i emnet. Denne variasjonen er begrunnet i at studenter lærer på ulike måter og at læringsformene må tilpasses tematikk. Overordnet benyttes blended learning (blandet læring) som tilnærming. Det betyr at ulike læringsformer og læringsressurser som for eksempel lærerstyrte undervisning, studentaktive læringsformer og digitale ressurser, kombineres. Emnet har følgende læringsaktiviteter:

* **Forelesninger** på studiestedet – formidling av sentral tematikk med mulighet for dialog mellom lærere og studenter
* **E-forelesninger** innenfor hvert tema i emnet. Disse forelesningene er ment som grunnlag for diskusjon og refleksjon som foregår i dialog mellom lærer og studenter på studiestedet. Dette gir studentene mulighet til å forberede seg for så å kunne reflektere sammen i plenum og i studiegrupper. Hensikten med denne læringsformen er å øke studentaktiviteten og legge til rette for danningsprosesser og dybdelæring.
* **Seminarer**

*Oppstartsseminar***.** Emnet innledes med et seminar som presenterer planer,
krav og forventinger. Hensikten med dette er å tydeliggjøre gjensidige forpliktelser, avklare forventninger, skape forutsigbarhet for studentene og begrunne valg som er gjort.

*Skriveseminar*. I dette seminaret jobber studentene videre med akademisk skriving innenfor ulike sjangere, og de får mer trening i å gi hverandre tilbakemelding på tekster. Seminaret er knyttet til de skriftlige arbeidskravene og er også en forberedelse til den skriftlige skoleeksamenen i emnet.

 *Framleggsseminar.* Dette seminaret er konsentrert om faglige framlegg som gjennomføres av studentene i grupper. Målet med slike seminarer er å oppøve kompetanse knyttet til muntlig formidling og det å gi hverandre tilbakemelding både på fremstilling og faglig innhold. Seminaret er knyttet til det muntlige arbeidskravet i emnet.

*Eksamensforberedende seminar.* Emnet avsluttes med et seminar der studenter og emneansvarlig i fellesskap oppsummerer emnets sentrale temaer og begreper. Hensikten med dette seminaret er å trekke tråder og samarbeide om å tegne et helhetlig bilde av emnets sentrale tematikk. Her presenteres også vurderingskriterier for eksamen i emnet.

* **Grupper**

*Studiegrupper.* Dette er grupper der studentene samarbeider om gitte arbeidsoppgaver og om å tilegne seg, diskutere og forberede presentasjon av fagstoff. Slike grupper benyttes gjennom hele emnet. I dette emnet er disse gruppene studentstyrte. Hensikten med slike grupper er samarbeid om faglige spørsmål.

*Profesjonsgrupper.* I disse gruppene er ferdighetstrening og refleksjon omkring krav til profesjonsutøvelse og utvikling av egen profesjonell kompetanse det sentrale. Det gjennomføres to møter i disse gruppene med veileder til stede. Hensikten med disse gruppene er å sikre bevissthet omkring profesjonskompetanse gjennom hele studieløpet.

* **Selvstudium** omfatter e-forelesninger, lesing av pensum og arbeid med arbeidskrav/oppgaver. Slike læringsressurser er ment som strukturhjelp i selvstudium, som bidrag til kobling mellom teori og praksis og som forberedelse til læringsaktiviteter på studiestedet.
* **Faglige arbeidskrav**. Det er tre obligatoriske arbeidskrav i emnet. Disse gir retning på selvstudiet og er et ledd i at studentene skal nå læringsutbyttet for emnet. Studentene får tilbakemelding på arbeidskravene. Denne formative vurderingen er ment som fremovermelding med fokus på videre læring (se vurdering).
* **Refleksjonsnotat.** På slutten av emnet skriver studentene et obligatorisk notat som skal omhandle refleksjon over a) utvikling av egen profesjonell kompetanse b) hva som fremmer egen læring. Dette notatet er et ledd i å bevisstgjøre studentene mht. egen profesjonsutøvelse og læring. Notatet er ikke gjenstand for vurdering. Notatet skrives i alle emner.

Praksisstudier

Det er ikke praksisstudier i dette emnet.

Deltagelse/obligatoriske arbeidskrav

[Det er](https://lovdata.no/dokument/SF/forskrift/2018-06-15-1090) krav om minimum 80 prosent deltakelse i obligatoriske aktiviteter som seminarer, plenumsdiskusjoner, gruppearbeid, prosjektarbeid, ferdighetstrening og ekskursjoner. Begrunnelsen for kravet om obligatorisk deltakelse er at disse læringsaktivitetene innebærer læring, samarbeid og faglig dialog som er vesentlig for utvikling av en sammensatt profesjonell kompetanse. Det forutsettes at studentene møter forberedt til obligatoriske aktiviteter og har tilegnet seg den kunnskapen som er nødvendig for å kunne være aktive deltakere i slike læringsaktiviteter. Det framkommer av timeplanen hva som er obligatorisk i dette emnet.

Arbeidskrav og innleveringer

Arbeidskravene, to skriftlige og et muntlig, må være vurdert til godkjent før studentene kan gå opp til eksamen i emnet. Refleksjonsnotatet er obligatorisk og må være levert inn før emnet som helhet kan godkjennes. Detaljert informasjon om arbeidskravene legges ut i emnerommet i Canvas.

Vurderingsformer

De tre obligatoriske arbeidskravene vurderes til godkjent/ikke godkjent. Som et ledd i den formative vurderingen, gis det tilbakemelding på arbeidskravene.

Emnet avsluttes med en skriftlig eksamen (skoleeksamen) på 6 timer. Den utgjør karakteren i emnet og blir oppført på vitnemålet. Denne eksamensformen er valgt for å fremme selvstendighet og evne til å belyse sentrale gitte faglige problemstillinger uten hjelpemidler. Det gis graderte karakterer A–F, der E er laveste ståkarakter.

Hjelpemidler til eksamen

Ingen.

Annet

Litteratur
Utarbeides høsten 2019

\* Godkjent emneplan

Endringsbeskrivelse